 MACHARIA MWANGI na ERIC MATARA. MANUSURA katika ajali mbaya iliyotokea Londiani, kando ya barabara ya Kericho-Nakuru, Ijumaa, Juni 30, 2023 ambapo watu 52 walikufa wamesimulia yaliyowapata. Hii ni huku mabaki ya magari, vioo vilivyopasuka, vipande vya mipira na matone ya mafuta yakiwa yametapakaa katika eneo la tukio, maarufu kama makutano ya barabara ya Londiani. “Nilihisi kana kwamba tulikuwa tumerushwa jehanamu; ilikuwa ajali mbaya zaidi na ya kuogofya,” akasema Bw Peter Otieno, dereva wa matatu, aliyenusurika katika ajali hiyo iliyohusisha magari tisa. Mengi ya magari hayo yaliharibika kiasi cha kutoweza kufanyiwa ukarabati. Hii ni baada ya trela moja kupoteza mwelekeo na kuyagonga magari kadha, miongoni mwao yakiwa ni matatu manne, magari ya kibinafsi na pikipiki kabla ya kuanguka kwenye mtaro kandokando mwa barabara hiyo. Kabla ya trela hilo kuanguka, liliwagonga wachuuzi wa mahindi choma, mboga na matunda kando mwa barabara hiyo pamoja wahudumu wa bodaboda. Baadhi yao walikufa papo hapo na wengine wengi wakajeruhiwa vibaya. Kile kilichokuwa mchana na jioni ya kawaida kwa wanafanyabiashara hao, wengi wao wakiwa wanawake, ambao huchuma mapato kando mwa barabara hiyo, ghafla kiligeuka kuwa usiku wa maafa. Bw Otieno, aliyenusurika kifo kwa tundu la sindano, alisema kuwa alikuwa akisafirisha abiria kuelekea Nakuru kutoka Kendu Bay, ajali hiyo ilipotokea mwendo wa saa moja za usiku Ijumaa. “Ni bahati kwamba ningali hai; ningekufa. Nashukuru Mungu,” akaongeza. Gari lake liligongwa na kurushwa kwenye mtaro kando ya barabara huku trela hilo likipita na kuyagonga magari mengine kabla ya kupinduka. ‘Taifa Jumapili‘ pia iliweza kupatana na Vitalis Kemboi, mkazi wa Londiani, ambaye alikuwa akikimbia huku na kule akilia kwa machungu. Marafiki zake, ambao ni wachuuzi katika eneo hilo, ni miongoni mwa watu 52 waliokufa katika ajali hiyo iliyotikisa taifa kwa ujumla. Muda mfupi kabla ya ajali hiyo kutokea, Kemboi, ambaye pia huendesha biashara eneo hilo, alikuwa amewauzia mandazi baadhi ya wale waliokufa. “Waliokufa ni mahasla wenzangu tuliokuwa tukifanya biashara nao ili angalau tupate chakula cha kila siku. Nimeponea lakini nimewapoteza marafiki tuliofanya kazi pamoja hapa kwa miaka mingi,” Kemboi akasema huku akibubujikwa na machozi kabla ya kwenda zake. Wakazi walionekana wakizunguka katika eneo la ajali ili kujionea wenyewe mandhari hiyo ya kuogofya. Baadhi yao hata hivyo walishindwa kustahimili mandhari hiyo na kuamua kwenda zao manyumbani wasije wakapatwa na “pepo wa mauti”. Mary Koskei ambaye ni mkazi mwingine wa Londiani pia alielezea jinsi alivyoponyoka kifo huku marafiki zake wakifa kwa uchungu katika ajali hiyo. “Singeweza kufanya chochote……. ila kukimbia ili kuokoa maisha yangu. Nilitizama tukio hilo kama kwamba nilikuwa nikitizama filamu ya vita na maangamizi. Nilitokwa na jasho kwa woga, lakini nikashukuru Mungu kwamba alinipa nafasi nyingine ya kuendelea kuishi,” Bi Koskei akasema. Mama huyo wa watoto wawili aliambia ‘Taifa Jumapili‘ kuwa ameendesha biashara katika eneo la Londiani kwa karibu miaka minne. Alisema kuwa ameshuhudia ajali nyingi katika sehemu hiyo, lakini “nimeendelea kufanya biashara mahala hapa kwa sababu sina kwingine pa kusaka pato.” “Tunafahamu fika kwamba tumekuwa tukihatarisha maisha yetu kwa kuendesha biashara mahala hapa. Lakini hatuna njia nyingine ya kujipatia riziki. Kupanda kwa gharama ya maisha kunatulazimisha kuendelea kuchuuza matunda hapa,” Bi Koskei akaeleza.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  